Daeng Patompo nggoleki Supang Laknat. Ora suwe kekarone wis adhep-adhepan. Dang Patompo ngadhepi Su­pang Laknat kanthi ati mantep. Sana­dyan Daeng Patompo tanpa gegaman, nanging tansah bisa ngladeni saparipo­lahe Supang Laknat sing katon wengis nggunakake pedhang ngemu wisa. Daeng Patompo ngerti, pedhang sing dinggo Supang Laknat ngemu wisa, mulane Daeng Patompo tansah mbu­didaya aja nganti kesenggol gegaman iku. Supang Laknat sangsaya branga­san, awit rumangsa kangelan nggepok awake Daeng Patompo sing pancen limpad pindha sikatan nyamber wa­lang. Daeng Patompo wis bisa ngerti apa sing kudu ditindakake, saliyane mancing nepsune Supang Laknat, dheweke wis ngerti kalamun lempenge Supang Laknat sing kiwa katon mlaha. Mulane nalika Supang Laknat mbabit­ake pedhange, Daeng Patompo men­dhak lan kanthi cepet ndhupak lem­penge Supang Laknat sisih kiwa.